## La Generalitat adjudica el contracte per a la nova plataforma tecnològica de governança de la dada que transformarà la gestió dels servicis públics

*** La DGTIC ha adjudicat el contracte que permetrà unificar la manera de governar, administrar i analitzar les dades en un únic espai
* La plataforma permetrà gestionar el cicle de vida complet de les dades, d’una manera més eficient i segura**

La Direcció General de Tecnologies de la Informació i les Comunicacions (DGTIC), de la Conselleria d’Hisenda i Economia, ha adjudicat el contracte d’adquisició de l’equipament i les llicències de programari de la plataforma de govern de la dada de la Generalitat.

Esta plataforma permetrà obtindre i governar dades de qualitat i models d’intel·ligència artificial (IA) basats en estes. De la mateixa manera, permetrà la seua publicació com a dades obertes perquè aporten valor a la societat.

L’adjudicació de la licitació s’ha realitzat per un import de 4.111.905,49 euros (IVA inclòs) i una duració de tres anys. La iniciativa és finançada amb fons europeus Next Generation EU, a través del Pla de recuperació, transformació i resiliència.

El projecte s’emmarca dins del Pla estratègic de transformació digital de l’Administració (GEN Digital 2025) i és una de les iniciatives estratègiques fonamentals dins del Pla Simplifica 2024-2026.

El director general de Tecnologies de la Informació i de les Comunicacions, Javier Balfagón, ha explicat que la Generalitat “necessitava una solució que permetera que gestionara les seues dades de manera eficient i segura, consolidant les seues diverses fonts en un espai únic. A través de la solució IBM Cloud Pak for Data, es crearà eixe espai de dades que serà un component clau per a la governança”.

Balfagón ha assegurat que la plataforma “permetrà oferir a la ciutadania, les empreses i altres administracions dades de qualitat que aporten valor. Este espai de dades serà fonamental per a desenrotllar futures aplicacions analítiques i d’intel·ligència artificial basades en tecnologies *big data*”.

Així mateix, es treballarà en la simplificació i automatització de l’accés i l’ús de les dades, dins del marc normatiu i de governança de la Generalitat, per a garantir la seguretat i confidencialitat sobre estes.

La nova plataforma inclou ferramentes per a treballar amb prestacions d’intel·ligència artificial (IA) generativa per a crear models d’aprenentatge automàtic, garantint sempre un ús responsable, transparent i explicable.

Segons Balfagón, “el primer domini de dades sobre el qual es treballarà serà el de l’àmbit social. El nostre objectiu és poder informar la ciutadania de totes les prestacions i ajudes rebudes i facilitar-los l’accés a noves convocatòries. A més, pretenem facilitar i accelerar la gestió d’estes al personal empleat públic i contribuir a la millora del disseny de noves convocatòries, sobre la base de l’explotació d’eixes dades de valor”.

**Plataforma de dades corporativa**

El mes de juliol passat, la Generalitat va adjudicar un contracte per al disseny i desenrotllament de la metodologia que establirà les bases del nou model de govern de la dada i que suposa la primera fase del projecte ‘Ànima’, una iniciativa que permetrà traure el màxim valor a la ingent quantitat de dades que allotja, gestiona i custodia la Generalitat, tant de la ciutadania, com de les empreses i la mateixa organització, i que creix de manera sostinguda.

La licitació que s’adjudica ara inicia la fase següent del projecte: la implantació de la plataforma tecnològica de govern de la dada. L’objectiu és disposar d’un programari per a poder aplicar el model i obtindre dades de qualitat, sense discrepàncies que puguen provocar errors o confusions.

D’esta manera, es podrà obtindre l’anhelat *golden record*, o registre d’or, de la ciutadania i les empreses en la Generalitat, és a dir, el millor registre possible de dades d’una persona o entitat, que combina informació de múltiples sistemes en una vista única, precisa, completa i totalment de confiança.

Tot això serà coordinat des de l’Oficina de Simplificació Administrativa i Govern de la Dada, dependent de la Direcció General de Simplificació Administrativa de Presidència. Esta oficina serà l’encarregada de posar en marxa l’estratègia basada en la dada única i harmonitzarà l’acció de tots els departaments de la Generalitat per a implantar definitivament un sistema públic de gestió de les dades per a la seua reutilització i revaloració.

Fecha: 20/12/2024